‘আমরা বেইমান নই’, একুশে জুলাই নয়া মন্ত্র কালীঘাট তৃণমূলের

কলকাতা: রাজ্যের রাজনৈতিক পরিস্থিতি বদলে যাওয়ার পর তৃণমূলের একাংশের সাংসদ, বিধায়ক এবং নেতাদের বিদ্রোহী অবস্থান দলকে চাপে ফেলেছে। দলের অস্থির পরিস্থিতিতে এবারের একুশে জুলাইয়ের (TMC 21 July) আগে মহাসংকটে কালীঘাট তৃণমূল কংগ্রেস। একুশের মঞ্চ এবার যেন দলের অস্তিত্ব রক্ষার শেষ হাতিয়ার।

একুশে জুলাই মানে লড়াইয়ের বার্তা, আগামী দিনের রণকৌশল ঘোষণা, জাঁকজমক, লাখো কর্মীর জমায়েত, মেগা যোগদান। রাজ্যে তৃণমূল (TMC) ক্ষমতায় থাকাকালীন এই ছিল একুশে জুলাইয়ের চেনা ছবি। বহুবার অভিযোগ শোনা গিয়েছে, জাঁকজমকের মধ্যে যেটা আসল উদ্দেশ্য সেই শহিদ স্মরণই ব্রাত্য থেকে যাচ্ছে। এবার কালীঘাট তৃণমূলের কাছে চ্যালেঞ্জটা অন্যরকমের। দলে ভাঙন এমন পর্যায়ে যে প্রতীক টিকিয়ে রাখাই কাল। বেশিরভাগ সাংসদ-বিধায়ক এখন বিদ্রোহী। অন্তত মমতা বন্দ্যোপাধ্যায় (Mamata Banerjee) নেতৃত্ব মাননে নারাজ। এই পরিস্থিতিতে সংগঠন বাঁচিয়ে রাখতে একুশের মঞ্চে সম্ভবত নয়া বার্তাকে সামনে রেখে জমায়েত করতে চাইছে তৃণমূল। ওই নয়া মন্ত্র হল, ‘আমরা বেইমান নই।’দলীয় সূত্রে খবর, এবারের সমাবেশে বিশেষ গুরুত্ব দেওয়া হবে সেইসব নেতা-কর্মীদের, যাঁরা দীর্ঘদিন ধরে দলের সঙ্গে রয়েছেন কিন্তু সংগঠনের ভিতরে হয়তো যথাযথ গুরুত্ব পাননি। তাঁদের সামনে এনে কর্মীদের মধ্যে নতুন বার্তা দিতে চাইছে নেতৃত্ব। এই লক্ষ্যকে সামনে রেখেই উত্তর কলকাতা জেলা তৃণমূলের উদ্যোগে ‘আমরা বেইমান নই’ শীর্ষক কর্মসূচির আয়োজন করা হয়েছে।